Hoe word die aanwasbedeling in 'n testament hanteer? - Jy en die RegJy en die Reg
Tuis › Artikels › Hoe word die aanwasbedeling in 'n testament hanteer?
In die huwelik het die partye 'n keuse ten opsigte van hulle huweliksgoederebestel. Drie opsies bestaan:
Die partye kan besluit om binne gemeenskap van goed te trou, in welke geval die man en vrou die gesamentlike eienaars van die gemeenskaplike boedel sal wees, elkeen ten opsigte van een haIwe onverdeelde aandeel.
Die partye kan ook besluit om buite gemeenskap van goed te trou, waar elkeen sy eie aparte boedel het, of
Die partye kan buite gemeenskap van goed met insluiting van die aanwasbedeling trou. In so 'n huwelik behou en beheer elke gade sy/haar eie boedel vir die duur van die huwelik. Sou die huwelik egter ontbind word, sal die gades die aanwas of groei van hulle onderskeie boedels deel.
Waar 'n persoon buite gemeenskap van goedere met die aanwasbedeling getroud is, is dit belangrik om te weet dat die aanwas-eis van die langslewende (as die langslewende gade se groei van sy/haar boedel kleiner was) eers uitbetaal moet word voordat enige iets deur erfgename vererf kan word.
Met ander woorde, as 'n erflater, byvoorbeeld die man, wil seker maak dat sy boedel om die helfte tussen sy vrou en sy kinders verdeel word, moet hy besef dat sy vrou eers haar potensiële aanwas-eis kan afdwing teen die boedel, voordat sy en ander erfgename dan verder volgens die testament kan erf.
'n Opsie wat oorweeg kan word, wanneer die erflater wil hê dat die boedel 50/50 opgedeel moet word, is om in jou testament te sê dat jou erfgename in gelyke dele erf, maar die langslewende gade se aanwas-eis word afgetrek van haar erfporsie om sodoende seker te maak dat die gelyke verdeling bewerkstellig word.
Dit is derhalwe altyd belangrik om jou huweliksgoederebestel in ag te neem wanneer jy jou testament opstel.